b"\n_START_ARTICLE_\nBj\xc3\xb6rk\n_START_SECTION_\nZgodnja kariera\n_START_PARAGRAPH_\nBj\xc3\xb6rk se je z glasbo a\xc4\x8dela ukvarjati pri enajstih letih, ko se je za\xc4\x8dela v osnovni \xc5\xa1oli u\xc4\x8diti igranja na klavir. Eden od u\xc4\x8diteljev je poslal posnetek, na katerem je Bj\xc3\xb6rk zapela pesem\xc2\xa0\xc2\xbbI Love To Love\xc2\xab\xc2\xa0angle\xc5\xa1ke pevke Tine Charles, na islandsko radijsko postajo Radio one. Kmalu so po vsej Islandiji predvajali posnetek in zatem je Bj\xc3\xb6rk dobila ponudbo zalo\xc5\xbebe. Leta 1977 je s pomo\xc4\x8djo o\xc4\x8dima, ki je igral na kitaro, posnela svoj prvi album z naslovom Bj\xc3\xb6rk. Na albumu so bile posnete razli\xc4\x8dne islandske otro\xc5\xa1ke pesmi in priredbe znanih skladb. V Islandiji je album po\xc5\xbeel velik uspeh, a je v tujini ostal neopa\xc5\xbeen._NEWLINE_\xc5\xbde kmalu se je Bj\xc3\xb6rk za\xc4\x8dela zanimati za punk glasbo in pri \xc5\xa1tirinajstih letih je ustanovila dekli\xc5\xa1ko punk skupino\xc2\xa0\xc2\xbbSpit and Snot\xc2\xab. Leta 1980 je kon\xc4\x8dala glasbeno \xc5\xa1olo in skupaj z basistom skupine Exodus Jakobom Magnuss\xc3\xb3nom ustanovila skupino Tappi T\xc3\xadkarrass. Istega leta je objavila pesem Biti\xc3\xb0 fast \xc3\xad viti\xc3\xb0, \xc4\x8dez dve leti pa album Miranda_NEWLINE_Nato je sodelovala z glasbeniki Einarjem \xc3\x96rnom Benediktssonom in Einarjem Melaxom iz skupine Purrkur Pillnikk in z Gu\xc3\xb0laugurjem \xc3\x93ttarssonom, Sigtryggurjem Baldurssonom in Birgirjem Mogensenom iz skupine \xc3\x9eeyr. Skupaj so ustanovili skupino z imenom KUKL, kar v island\xc5\xa1\xc4\x8dini pomeni \xc4\x8darovni\xc5\xa1tvo. Njihove pesmi so zvenele podobno kot gotska glasba. V tej skupini je Bj\xc3\xb6rk pri\xc4\x8dela razvijati svoj prepoznaven glasbeni slog._NEWLINE_Skupina KUKL je skupaj z angle\xc5\xa1ko punk skupino Crass \xc5\xa1la na turnejo po Islandiji, kasneje so obiskali \xc5\xa1e Anglijo in Vzhodni Berlin. Kasneje je skupina KUKL skupaj s Flux of Pink Indians nastopala po Veliki Britaniji. Skupini sta v sodelovanju izdali dva albuma: The eye leta' 1984 in Holidays in Europe leta 1986. Leta 1986 je nekaj \xc4\x8dlanov KUKL-a ustanovilo novo skupino Pukl, ki se je nato preimenovala v Sugarcubes.\n_START_SECTION_\nVeliki prodor\n_START_PARAGRAPH_\nPrvi singel skupine Sugarcubes z naslovom\xc2\xa0\xc2\xbbAfm\xc3\xa6li\xc2\xab\xc2\xa0(islandsko rojstni dan) je postal v Angliji velika uspe\xc5\xa1nica. Skupina je postala zelo priljubljena v Veliki Britaniji in ZDA in dobili so ponudbe ve\xc4\x8d zalo\xc5\xbeni\xc5\xa1kih hi\xc5\xa1. Leta 1988 je skupina Sugarcubes izdala svoj prvi album Life's Too Good. Album je skupini doprinesel mednarodno prepoznavnost in popularnost. Postali so prva islandska skupina s tak\xc5\xa1no priljubljenostjo v tujini. V \xc4\x8dasu sodelovanja s skupino Sugarcubes pa je Bj\xc3\xb6rk delovala tudi pri drugih projektih; z islandskim triom Trio Gu\xc3\xb0mundar Ing\xc3\xb3lfssonar je posnela album Gling-Gl\xc3\xb3, na katerem so posneli islandske priredbe znanih jazzovskih skladb. Sodelovala je tudi pri albumu Ex:El skupine 808 State, kjer se je za\xc4\x8dela zanimati za house._NEWLINE_Leta 1992 je zaradi nesporazumov s Einarjem \xc3\x96rnom zapustila Sugarcubes, se preselila v London in se odlo\xc4\x8dila za solo kariero. Za\xc4\x8dela je sodelovati s producentom Nelleeom Hooperjem in izdala svojo prvo mednarodno solo uspe\xc5\xa1nico\xc2\xa0\xc2\xbbHuman Behaviour\xc2\xab, leta 1993 pa je izdala prvi solo album z imenom\xc2\xa0\xc2\xbbDebut\xc2\xab. V album je Bj\xc3\xb6rk vlju\xc4\x8dila tudi pesmi, ki jih je napisala \xc5\xbee kot najstnica kot tudi nove pesmi, ki jih je napisala skupaj s Hooperjem. Kritiki so album zelo dobro spejeli in v ZDA je po\xc5\xbeel platino._NEWLINE_Po uspehu z albumom Debut je za\xc4\x8dela pospe\xc5\xa1eno sodelovati z drugimi umetniki, na primer z Davidom Arnoldom. Leta 1994 je pri\xc4\x8dela z ustvarjanjem novega albuma, ki ga je naslovila Post. Iz\xc5\xa1el je leta 1995 in zasedel drugo mesto na britanskih lestvicah in znova dosegel platino v ZDA._NEWLINE_Bj\xc3\xb6rk je napisala tudi pesem\xc2\xa0\xc2\xbbBedtime Story\xc2\xab\xc2\xa0za Madonno, zavrnila pa je Madonnino \xc5\xbeeljo, da bi napisala pesmi za celoten album._NEWLINE_Leta 1997 je v \xc5\xa0paniji posnela album\xc2\xa0\xc2\xbbHomogenic\xc2\xab, ki vsebuje zelo ekstrovertirane pesmi in odstira pevkino \xc4\x8dustveno plat ter navezanost na islandsko pokrajino in naravo. Leta 2001 je album dosegel zlato v ZDA.\n_START_SECTION_\nPo letu 2000\n_START_PARAGRAPH_\nLeta 2001 je iz\xc5\xa1el album Vespertine, za tri skladbe iz albuma (\xc2\xabHidden Place\xc2\xab,\xc2\xa0\xc2\xbbPagan Poetry\xc2\xab, in\xc2\xa0\xc2\xbbCocoon\xc2\xab) je posnela videospot. Videospoti so bili zaradi spornih elementov deloma cenzurirani, da so jih smeli predvajati v ZDA._NEWLINE_Leta 2003 je Bj\xc3\xb6rk izdala komplet zgo\xc5\xa1\xc4\x8denk in DVD-jev z naslovom Family Tree, ki postopoma prikazujejo prvih deset let pevkine solo kariere._NEWLINE_Avgusta 2004 je iz\xc5\xa1el album Med\xc3\xballa, s katerim je Bj\xc3\xb6rk \xc5\xbeelela predstaviti jedro glasbe (med\xc3\xballa pomeni kostni mozeg), kar pevki predstavlja \xc4\x8dlove\xc5\xa1ki glas. Pesmi vsebujejo zelo malo instrumentalnih vlo\xc5\xbekov, glavnico predstavlja petje. Avgusta 2004 je zapela pesem\xc2\xa0\xc2\xbbOceania\xc2\xab\xc2\xa0iz albuma Med\xc3\xballa na otvoritvi poletnih olimpijskih iger v Atenah. Nastop je bil pri\xc4\x8dakovano nenavaden; med petjem se je njena obleka odvila v 900 m&sup2 veliko plahto, na kateri je bil naslikan zemljevid sveta._NEWLINE_Po katastrofalnem cunamiju v jugovzhodni Aziji leta 2004, je za\xc4\x8dela Bj\xc3\xb6rk delati na novem projektu z imenom Army of Mixes. Pozvala je obo\xc5\xbeevalce in druge glasbenike, da naredijo remiks hita Army of Mixes iz leta 1995. Izbrala je 20 najbolj\xc5\xa1ih priredb in jih izdala na albumu. Dobi\xc4\x8dek je namenila regiji, ki jo je prizadel cunami._NEWLINE_25. julija 2005 je v Veliki Britaniji in 23. avgusta v ZDA izdala album Drawing Restraint 9. Na njem je filmska glasba, ki jo je Bj\xc3\xb6rk napisala za istoimenski film, ki ga je re\xc5\xbeiral njen partner Matthew Barney._NEWLINE_Zadnji album je izdala 27. junija 2006 in ga poimenovala Surronded. Na njem so priredbe in remiksi pesmi iz njenih poprej\xc5\xa1njih albumov.\n_START_SECTION_\nBj\xc3\xb6rk v filmu\n_START_PARAGRAPH_\n\xc5\xbde leta 1990 je nastopila v filmu Juniper Tree, ki pripoveduje pravljico bratov Grimm._NEWLINE_Leta 1999 je dobila ponudbo in napisala glasbo za film Plesalka v temi (Dancer in the dark). Filmska glasba je iz\xc5\xa1la na albumu z naslovom Selmasongs. Nato ji je re\xc5\xbeiser Lars von Trier ponudil tudi glavno vlogo v filmu, ki jo je Bj\xc3\xb6rk sprejela po dolgem oklevanju. Na Filmskem festivalu v Cannesu je prejela nagrado za najbolj\xc5\xa1o glavno igralko._NEWLINE_Leta 2005 je nastopila tudi v Barneysovem filmu Drawing Restraint 9.\n_START_SECTION_\nO imenu\n_START_PARAGRAPH_\nObi\xc4\x8dajno je Bj\xc3\xb6rk predstavljena in poznana le pod svojim imenom, vendar je na Islandiji v navadi, da se priimek velikokrat opu\xc5\xa1\xc4\x8da. Islandski priimki namre\xc4\x8d ka\xc5\xbeejo le na ime o\xc4\x8deta in Gu\xc3\xb0mundsd\xc3\xb3ttir pomeni \xe2\x80\x9eGu\xc3\xb0mundova h\xc4\x8di\xe2\x80\x9c._NEWLINE_Bj\xc3\xb6rk pomeni v island\xc5\xa1\xc4\x8dini breza."